รัฐบาลไทย-ข่าวทำเนียบรัฐบาล-รองนายกฯ วิษณุ ย้ำรัฐบาลให้ความสำคัญกับศิลปวัฒนธรรมมวยไทย ขอทุกภาคส่วนร่วมบูรณาการส่งเสริม ผลักดันมวยไทยให้เป็นที่รู้จักในระดับสากล พร้อมพัฒนาต่อยอดเป็น Soft Power ที่มีศักยภาพ
วันพุธที่ 3 พฤษภาคม 2566
03/05/2566
รองนายกฯ วิษณุ ย้ํารัฐบาลให้ความสําคัญกับศิลปวัฒนธรรมมวยไทย ขอทุกภาคส่วนร่วมบูรณาการส่งเสริม ผลักดันมวยไทยให้เป็นที่รู้จักในระดับสากล พร้อมพัฒนาต่อยอดเป็น Soft Power ที่มีศักยภาพ
รองนายกฯ วิษณุ ย้ํารัฐบาลให้ความสําคัญกับศิลปวัฒนธรรมมวยไทย ขอทุกภาคส่วนร่วมบูรณาการส่งเสริม ผลักดันมวยไทยให้เป็นที่รู้จักในระดับสากล พร้อมพัฒนาต่อยอดเป็น Soft Power ที่มีศักยภาพของประเทศ
วันนี้ (3 พฤษภาคม 2566) เวลา 10.00 น. ณ ห้องประชุม 301 ตึกบัญชาการ 1 ทําเนียบรัฐบาล นายวิษณุ เครืองาม รองนายกรัฐมนตรี เป็นประธานการประชุมคณะกรรมการสร้างมูลค่าเพิ่มทางศิลปวัฒนธรรม (มวยไทย) ครั้งที่ 1/2566 ร่วมกับนายธีระพงษ์ วงศ์ศิวะวิลาส ปลัดสํานักนายกรัฐมนตรี นายบุญชอบ สุทธมนัสวงษ์ ปลัดกระทรวงแรงงาน และผู้ที่เกี่ยวข้อง สรุปสาระสําคัญดังนี้
ที่ประชุมรับทราบคําสั่งแต่งตั้งคณะกรรมการสร้างมูลค่าเพิ่มทางศิลปวัฒนธรรม (ด้านมวยไทย) ตามที่นายกรัฐมนตรีได้มีคําสั่ง สํานักนายกรัฐมนตรี ที่ 104/2566 เรื่อง แต่งตั้ง คณะกรรมการสร้างมูลค่าเพิ่มทางศิลปวัฒนธรรม (ด้านมวยไทย) ลงวันที่ 11 เมษายน 2566 โดยมี นายวิษณุ เครืองาม เป็นประธานกรรมการ ปลัดสํานักนายกรัฐมนตรี เป็นรองประธานกรรมการ โดยคณะกรรมการฯ มีอํานาจและหน้าที่ ดังนี้ 1. กําหนดมาตรการการสร้างมูลค่าเพิ่มทางศิลปวัฒนธรรมด้านมวยไทย ซึ่งงานทั้งหมดจะนํามาจาก Platform ที่มีรายละเอียดเกี่ยวกับมวยไทย และมีเป้าหมาย วัตถุประสงค์เพื่อทําให้มวยไทยเป็นพลังแห่งวัฒนธรรม รวมถึงการอนุรักษ์ศิลปวัฒนธรรมไทย อันเป็นมรดกทางวัฒนธรรม และวางแผนประสานงาน กํากับดูแลการดําเนินงาน การขับเคลื่อนของคณะอนุกรรมการที่ตั้งขึ้นตามความจําเป็น ให้เป็นไปตามลําดับช่วงเวลาและนโยบายที่กําหนด รวมถึงการประสานงานกับส่วนราชการที่เกี่ยวข้อง โดยร่วมมือกับภาคเอกชน 2. วางแผน ประสานงานกับภาครัฐและเอกชน และกํากับดูแลการสร้างมูลค่าเพิ่มให้แก่กิจกรรมมวยไทยอันเป็นพลังแห่งวัฒนธรรม โดยมีวัตถุประสงค์สร้างมูลค่าเพิ่มแก่มวยไทย ในเรื่องการเรียน การสอน การฝึก สร้างมูลค่าเพิ่มในเรื่องอุปกรณ์มวย และสินค้าอื่นที่เกี่ยวข้อง สร้างมูลค่าเพิ่มในเรื่องการเผยแพร่มวยไทยในต่างประเทศ สร้างมาตรฐานการเรียนการสอนมวยไทย ด้วยการสร้างตํารามาตรฐาน อันเป็นที่ยอมรับในวงการมวยไทย แลกเปลี่ยนทางวัฒนธรรมด้านมวยไทยกับต่างประเทศ เผยแพร่องค์ความรู้ และสนับสนุนครูมวย ตลอดจนนักเรียนที่ต้องการเรียนรู้เกี่ยวกับมวยไทย เผยแพร่ข้อมูลข่าวสารที่มีรายละเอียดมวยไทยทางช่องทางต่าง ๆ เผยแพร่กิจกรรมมวยไทยในรูปแบบการแสดง การออกกําลังกาย การแข่งขัน ประสานงานการจัดมหกรรมมวยไทย แต่งตั้งที่ปรึกษา คณะอนุกรรมการ และคณะทํางาน ได้ตามความจําเป็น รายงานผลการดําเนินการให้นายกรัฐมนตรีทราบเป็นระยะ ๆ ตามความจําเป็น และปฏิบัติหน้าที่อื่นใดตามที่นายกรัฐมนตรีมอบหมาย
ที่ประชุมได้พิจารณาและเห็นชอบแนวทางการสร้างมูลค่าเพิ่มทางศิลปวัฒนธรรม (ด้านมวยไทย) แผนการส่งเสริมและพัฒนากีฬามวยไทยสู่ Soft power การสร้างมูลค่าทางเศรษฐกิจ สร้างเม็ดเงินรายได้ให้แก่ประเทศ การกําหนดมาตรฐานการเรียนการสอนมวยไทย กําหนดมาตรฐานฝีมือแรงงานแห่งชาติ สาขาอาชีพบริการ สาขาผู้ฝึกสอนมวยไทย การสร้างครูมวยไทยในระบบ Buddy Fight การสร้างมหกรรมมวยไทยโลก (World Muay Thai Festival) การสร้าง Cluster อุปกรณ์มวยไทย การสร้าง Muay Thai Network การถ่ายทอดสด Muay Thai Streaming การสร้างอาหารเพื่อสุขภาพนักกีฬามวยไทย การสร้าง Animation-Movie-Gaming-การสร้าง Hero ให้เยาวชน การสร้างเมืองมวยไทยที่ประกอบด้วยการเรียน การสอนและการท่องเที่ยว
นอกจากนี้ ที่ประชุมเห็นชอบการสร้างแบรนด์เพื่อให้มวยไทยเป็นหนึ่งเดียว โดยการใช้ชื่อ ONE MUAY THAI เพื่อสะท้อนความเป็นหนึ่งเดียวกัน เนื่องจากปัจจุบันมีสมาคมหรือหน่วยงานที่ดําเนินงานเกี่ยวกับมวยไทยอยู่เป็นจํานวนมาก ซึ่งค่อนข้างกระจัดกระจาย ดังนั้น การรวบรวมการดําเนินงานให้เป็นหนึ่งเดียวจึงมีความสําคัญต่อการสร้างเอกภาพต่อการส่งเสริมภารกิจการสร้างมูลค่าเพิ่มให้กับมวยไทยของคณะกรรมการ พร้อมกันนี้ ที่ประชุมยังรับทราบการสร้างงาน CSR & Social Enterprise อีกด้วย
รองนายกรัฐมนตรีกล่าวในตอนท้ายว่า รัฐบาลให้ความสําคัญกับศิลปวัฒนธรรมมวยไทย โดยขอให้ทุกภาคส่วนร่วมมือกันบูรณาการส่งเสริมและผลักดันมวยไทยให้เป็นที่รู้จักในระดับสากล พร้อมพัฒนาต่อยอดเป็น Soft Power ที่มีศักยภาพของประเทศ สร้างชื่อเสียงให้กับประเทศ และจะส่งต่อการดําเนินการต่าง ๆ ให้รัฐบาลชุดใหม่ร่วมกันขับเคลื่อนต่อไป